El comerç de Gandia es torna a unir per a regalar 8.000 € en premis aquest Nadal
05 desembre 2022

## El comerç de Gandia es torna a unir per a regalar 8.000 € en premis aquest Nadal05 desembre 2022Última actualització: 05 desembre 2022

![](../gestion/img/5934db135998a57528937b2424bf8b18680b1443487b07e94f3e66de63946eea.jpeg)  
  

La regidora de Comerç, **Vicenta Ferrer**, acompanyada pel president de Comerços de Roís de Corella i adjacents, **Julio Cantó**, i del president de Comerços del Centre Històric, **Pedro Izquierdo**, ha presentat aquest matí la campanya de Nadal del comerç de la ciutat. Es tracta del segon any que tots els barris de Gandia fan conjuntament aquesta iniciativa.  
  
La campanya comença demà, dia 6 de desembre i conclou el 5 de gener. El sorteig es realitzarà el pròxim 12 de gener.  
  
«Hi haurà un sorteig en premis de fins a 8.000 euros. Es tracta de premiar al ciutadà que compra al comerç de Gandia i d'aquesta forma ajuda l'economia recolzant als comerciants locals», ha expressat Ferrer.  
  
Per la seua part, Izquierdo ha afirmat que «aquesta campanya nadalenca té una acceptació molt gran per part dels clients, la il·lusió de vindre a omplir les paperetes és recurrent i estem molt contents de seguir un any més fent iniciatives com aquesta en un entorn com el de Gandia». A més, ha recordat que «és important que la gent tinga clar que disposen dels pàrquings de la ciutat, tant el del Prado com el del Serpis, i que comprant als comerços associats tenen el tiquet pagat».  
  
Finalment, Cantó ha explicat que la resta d'associacions de comerços de la ciutat també tenen la seua papereta per a consumir en cadascun dels barris on s'arreplegue. «La República Argentina i Corea, així com Roís de Corella, també tenen eixa opció de pàrquing».  
  
Quant al premi, ha afegit que «el donarem en un tipus de targeta amb la qual es podrà comprar en tots els que estiguen associats al barri sense cap problema».

[Twittear](https://twitter.com/share)